Et højteknologisk oplevelsescenter, hvor publikum kan opleve en barsk stranding i Jammerbugten, sådan som det foregik i 1880'erne. Det er en af ideerne til indholdet i det planlagte strandcenter på Blokhus Strand. Ildsjælene bag har søgt om en halv mio. kr. fra landdistriktsmidler til et forskningsprojekt på Aalborg Universitet med henblik på særegne oplevelser. Det er både til indholdet i Fiskernes Hus og til rekonstruktionen af redningsstationen. Om ideen siger en af ildsjælene, virksomhedskonsulent Torben Reese til nordjyske.dk: Oplevelser - mod betaling - Vi skal flyve højt. Strandcentret skal give oplevelser. Kultur-, miljø- og turistpolitik skal spille sammen. Det vil være naivt at tro, at vi kan få kommunen til at betale driften, bare vi kan bygge bygningerne. - Derfor skal der findes et indhold, som turister og andre vil betale for at opleve. Det gør de gerne, når der er noget unikt at betale for, siger Torben Reese.
Strandcenter med oplevelser ved Blokhus